
Αθήνα  14-10-2026
ΔΕΛΤΙΟ ΤΥΠΟΥ
ΕΛΓΟ–ΔΗΜΗΤΡΑ: Ο Υπουργός άνοιξε τον δρόμο - ποιος κρατά τον Πρόεδρο;
Η αποδοχή των παραιτήσεων των δύο Αντιπροέδρων του ΕΛΓΟ–ΔΗΜΗΤΡΑ ανοίγει τον δρόμο για τις αναγκαίες αλλαγές στη διοίκηση του Οργανισμού. Ο Υπουργός Αγροτικής Ανάπτυξης και Τροφίμων έδειξε ότι μπορεί να λαμβάνει αποφάσεις και να κινεί τις εξελίξεις. Η ίδια αποφασιστικότητα πρέπει τώρα να φτάσει και στον Πρόεδρο. Η επιτάχυνση των μεταρρυθμίσεων και ο εκσυγχρονισμός των οργανωτικών δομών αποκτούν περιεχόμενο όταν περιλαμβάνουν και την κορυφή.
Ο Πρόεδρος του ΕΛΓΟ–ΔΗΜΗΤΡΑ, έπειτα από σχεδόν έναν χρόνο θητείας, δεν μπορεί να εμφανίζεται ως αμέτοχος στη λειτουργία της διοίκησης της οποίας ηγείται. Οφείλει να απαντήσει για την εποπτεία που άσκησε στους Αντιπροέδρους και για τις δικές του διοικητικές επιλογές. Η ευθύνη του επικεφαλής περιλαμβάνει την πρόληψη, τον έλεγχο και την έγκαιρη αντιμετώπιση προβλημάτων. Η διάρκεια της θητείας του ενισχύει την υποχρέωση λογοδοσίας και δεν προσφέρει άλλοθι.
Εδώ ακριβώς τίθεται το κρίσιμο πολιτικό ερώτημα: Υπάρχει ομπρέλα προστασίας από την Αντιπροεδρία που κρατά τον Πρόεδρο εκτός των αλλαγών; Με ποια κριτήρια στηρίζει η Αντιπροεδρία την παραμονή του; Ευελπιστούμε όχι με τα ίδια που επιλέχτηκαν για τη σύνταξη του Action Plan 2.
Η Αντιπροεδρία ακόμα δεν έχει λογοδοτήσει για το Action Plan 2 που συνέταξε μαζί με την ομάδα των «σοφών» της. Ένα σχέδιο το πλήρες περιεχόμενο του οποίου παραμένει αδημοσιοποίητο και δεν παρέχεται σαφής απολογισμός του κόστους σχεδιασμού και υλοποίησής του. Ποιοι ανέλαβαν συμβουλευτικές υπηρεσίες και έργα, με ποιες διαδικασίες, ποιες αμοιβές και ποια παραδοτέα; Τα κριτήρια, οι αναθέσεις, οι δαπάνες και τα αποτελέσματα πρέπει να δημοσιοποιηθούν. Όποιος διεκδικεί την πολιτική πατρότητα μιας μεταρρύθμισης αναλαμβάνει και την ευθύνη του απολογισμού της.
Η ΠΟΓΕΔΥ ζητά την απομάκρυνση και του Προέδρου, πλήρη και ανεξάρτητη διερεύνηση των ζητημάτων που έχει αναδείξει και απόδοση ευθυνών όπου προκύψουν. Ο Υπουργός άνοιξε τον δρόμο. Η ολοκλήρωση της αλλαγής θα δείξει αν η μεταρρύθμιση φτάνει μέχρι την κορυφή ή σταματά στις προστατευόμενες καρέκλες. Καμία πολιτική ομπρέλα δεν πρέπει να εμποδίσει τη συνέχεια.

